钦定古今图书集成/历象汇编/乾象典/第065卷 > 《礼记》 > 《月令》
## 钦定古今图书集成/历象汇编/乾象典/第065卷 > 《礼记》 > 《月令》

孟春之月，东风解冻。

〈疏〉按《通卦验》云：“立春雨水降，条风至。”条风即东风也。又云：“正月中，猛风至。”注云：“猛风动摇树木有声者”，猛风即东风之甚也。

季夏之月，温风始至。

〈陈注〉朱氏曰：“温风，温厚之极；凉风，严凝之始。

孟秋之月凉风至。”

〈大全〉冯氏曰：“凉风至，则天地之仁气散矣。”

仲秋之月盲风至。

〈陈注〉盲风，疾风也。〈大全〉严陵方氏曰：“盲者闭暗之称，当建酉阖户之月，故其风谓之盲风，又谓之《阊阖》。”